**SPECIFIKACIJE**

|  |  |
| --- | --- |
| **Naročnik** | **Center šolskih in obšolskih dejavnosti**  **Frankopanska ulica 9**  **1000 Ljubljana** |
| **Oznaka javnega naročila** | JN 01/2020 |
| **Predmet javnega naročila** | **Nakup in dobava živil z vzpostavitvijo dinamičnega nabavnega sistema** |

**1. SPLOŠNO**

* ponudnik mora pri pripravi ponudbe upoštevati, da bodo živila namenjena pripravi obrokov za otroke, pri katerih je zelo pomembno, da uživajo zdrava in kvalitetna živila, kar izhaja tudi iz Smernic zdravega prehranjevanja otrok v vzgojno izobraževalnih organizacijah in iz Nacionalnega programa prehranske politike v Republiki Sloveniji. Pri sezonskem sadju in zelenjavi je zaželeno, da so ponujena živila lokalnih pridelovalcev, saj s tem živila zaradi skladiščenja in prevoza ne zgubijo na kvaliteti;
* **dobavitelj mora poslovati v skladu s HACCP sistemom** in upoštevati vse predpise, ki v Republiki Sloveniji urejajo področje živil in ravnanja z njimi – na zahtevo naročnika mora dobavitelj predložiti ustrezno dokumentacijo, ki izkazuje, da ima dobavitelj izdelan postopek notranje kontrole proizvodnje (HACCP);
* dobavitelj - kmetovalec mora v celotnem procesu pridelave, obdelave, skladiščenju in dostavi poslovati skladno z načeli dobre proizvodne oziroma kmetijske prakse;
* samo za dobavitelje živil živalskega izvora: **dobavitelj živil živalskega izvora mora imeti registriran obrat pri Upravi za varno hrano, veterinarstvo in varstvo rastlin** - na zahtevo naročnika mora dobavitelj predložiti odločbo o registraciji obrata pri Upravi za varno hrano, veterinarstvo in varstvo rastlin. V primeru, da živila živalskega izvora ne ponujajo proizvajalci, morajo dobavitelji, ki takšno blago ponujajo, priložiti kopijo navedene odločbe proizvajalca;
* dobavitelj mora upoštevati vse predpise (zakonske in podzakonske) ter uredbe, ki veljajo v Republiki Sloveniji in EU, vsi izdelki pa morajo ustrezati vsem veljavnim uredbam, zakonskim in podzakonskim predpisom, standardom, normativom, smernicam in priporočilom, ki se nanašajo na področje varnosti in zdravstvene ustreznosti živil in izdelkov ter snovi, ki prihajajo v stik z živili (ZZUZIS) ter ravnanje z njimi. Upoštevati mora Zakon o kmetijstvu, Zakon o veterinarstvu, Zakon o veterinarskih merilih skladnosti, Uredbo o zelenem javnem naročanju ter drugo pozitivno zakonodajo, ki ureja področje javnih naročil, javnih financ in predmeta naročila;
* **dobavitelj ponuja živila, ki so v skladu z določili glede kakovosti živil iz Priročnika z merili kakovosti za živila v vzgojno-izobraževalnih ustanovah**, ki je priloga okvirnega sporazuma, ob upoštevanju vseh splošnih pogojev, posebnih pogojev za posamezne sklope živil in zahtev iz opisov živil iz predračunskih obrazcev;
* **dobavitelj mora na zahtevo naročnika predložiti dokumentacijo o deklarirani kakovosti posameznih izdelkov (proizvodna specifikacija, hranilne vrednosti, energijske vrednosti in alergeni);**
* dobavitelj mora na poziv naročnika, naročniku poročati o ukrepih, ki jih izvaja, da zagotavlja, da vsebnost akrilamida v njihovih izdelkih, ne preseže določenih meril/ravni, ki jih določa Uredba o akrilamidu 2017/21581;
* vsi dobavljeni izdelki iste vrste v isti dobavi morajo imeti isti datum proizvodnje oziroma morajo biti iste serije;
* **preostali rok uporabnosti živil mora biti ob dobavi še vsaj 2/3 celotnega roka uporabnosti;**
* dobavitelj ne sme ponuditi gensko spremenjenih živil;
* dobavitelj mora na zahtevo naročnika posredovati certifikat, da njihove surovine, izdelki in derivati (soja, koruza, krompir, ogrščica ipd.) niso gensko spremenjeni;
* v kolikor v posameznem povpraševanju pri posameznem artiklu ni drugače določeno, mora ponudnik naročniku ponuditi prehrambne **artikle I. ali ekstra kvalitete**. Za zagotovitev kvalitete mora ponudnik zagotoviti tudi, da so prehrambni artikli v ustrezni embalaži in na ustrezen način pripeljani naročniku;
* živila morajo biti neoporečna in ne smejo vsebovati sestavin, ki so škodljive zdravju ali sestavin, ki bi z veljavnimi predpisi presegale vrednost vsebovanja posameznih sestavin v živilih;
* dobavitelj mora, razen, če naročnik ne določi drugače, ponuditi artikle:
* s čim manjšo vsebnostjo arom, umetnih sladil in kemijskih konzervansov, s čim manjšo količino aditivov in s čim manjšo vsebnostjo fitofarmacevtskih sredstev;
* za katere je zagotovljeno, da je vsebnost akrilamida v njihovih izdelkih pod "referenčnimi ravnmi", določenimi v Uredba o akrilamidu 2017/21581;
* vsebnost transmaščob v živilih mora biti v skladu s Pravilnikom o najvišji dovoljeni vsebnosti trans maščobnih kislin v živilih.
* živali ne smejo biti krmljene z GS krmo;
* živali in izdelki oz. njihovi produkti so hranjeni s krmo brez dodatkov ribje in mesno-perne moke;
* primarna embalaža mora biti originalno zaprta;
* vsa deklaracija mora biti napisana tudi v slovenskem jeziku;
* dobavitelj lahko ponudi proizvod, za katerega se zahteva shema kakovosti (ZGP itd…), ki ni vključen v shemo kakovosti oziroma nima certifikata, če izpolnjuje iste zahteve kot proizvod, ki shemo ima. Izjema so ekološka živila, za katera je potreben certifikat;
* pri sezonskem sadju in zelenjavi je zaželeno, da se dobavljajo živila lokalnih pridelovalcev, saj s tem živila zaradi skladiščenja in prevoza ne zgubijo na kvaliteti.

**2. EMBALAŽA**

Dobavitelj je dolžan uporabljati le nepoškodovano, čisto, zdravstveno neoporečno in vzdrževano embalažo. Vsa živila bodo morala biti med transportom ustrezno higiensko zavarovana in transportirana v skladu s predpisanimi pogoji, tako da ne pride do prekinitve hladne ali zamrzovalne verige. Povratno embalažo mora dobavitelj brezplačno prevzeti in odpeljati takoj po izpraznitvi oz. ob naslednji dostavi, sicer si naročnik pridružuje pravico organizirati odvoz embalaže na stroške dobavitelja. Enako velja za nepovratno embalažo, kjer je to posebej navedeno v razpisni dokumentaciji oziroma na zahtevo naročnika.

Na vsaki embalaži oz. najmanjšem dobavljenem pakiranju živila (npr. vrečka z 1 kg orehovih jedrc ali folija z 20 dkg listov peteršilja) mora biti deklaracija v slovenskem jeziku z navedbami: ime proizvoda, seznam sestavin, neto količina, rok uporabnosti, ime in naslov proizvajalca, označevanje gensko spremenjenih organizmov, serija oz. lot, država porekla, pogoji shranjevanja, razred ali kategorija, živila živalskega izvora pa veterinarsko oznako,..

Na vsaki embalaži z ekološkimi proizvodi mora biti deklaracija v slovenskem jeziku, iz katere mora biti razvidna:

* šifra organizacije za kontrolo, ki je izvedla kontrolo v zadnji fazi pridelave oziroma predelave (npr. SI-EKO-001, tj. oznaka za Inštitut KON-CERT),
* EU logotip (ta je neobvezen za tretje države) in
* v istem vidnem polju tudi kraj, kjer so bile pridelane surovine kmetijskega izvora (npr. Kmetijstvo EU, Kmetijstvo izven EU ali Kmetijstvo Slovenija,…).

Pri proizvodih iz preusmeritve pa je sklicevanje na ekološko pridelavo oziroma predelavo razvidno le med sestavinami, prav tako pa mora biti navedena šifra organizacije za kontrolo, ki je izvedla kontrolo v zadnji fazi pridelave oziroma predelave.

**3. NAROČANJE IN DOSTAVA**

Javni zavod CŠOD upravlja s 24 enotami po vsej Sloveniji, ki so razdeljene po regijah. Vsaka regija predstavlja kategorijo, za katero se kandidat prijavi. Prijavi se lahko na neomejeno število kategorij. Znotraj kategorij bo naročnik izvajal povpraševanja po logično zaključenih skupinah artiklov. Dobavitelj bo dostavljal ponujeno skupino artiklov, ki bo predmet pogodbe, na vse enote, ki so vključene v posamezno kategorijo, za katero je oddal popolno prijavo ter bil v posameznem povpraševanju na podlagi meril izbran.

Kategorije so sledeče:

1. GORENJSKA REGIJA
   * CŠOD Bohinj, Ribčev Laz 63, 4265 Bohinjsko jezero
   * CŠOD Kranjska Gora, Vitranška ulica 9, 4280 Kranjska Gora
   * CŠOD Trilobit, Javorniški Rovt 25, 4270 Jesenice
2. GORIŠKA REGIJA

* CŠOD Cerkno, Bevkova ulica 22, 5282 Cerkno
* CŠOD Kavka, Livške Ravne 9, 5222 Kobarid
* CŠOD Soča, Dijaška ulica 14, 5220 Tolmin
* CŠOD Vojsko, Vojsko 21, 5280 Idrija

1. OBALNA REGIJA

* CŠOD Burja, Seča 152, 6320 Portorož -Portorose
* CŠOD Breženka, Fiesa 80, 6330 Piran –Pirano

1. KOČEVSKA REGIJA

* CŠOD Fara, Fara 3, 1336 Kostel
* CŠOD Jurček, Cesta na stadion 5, 1330 Kočevje
* CŠOD Radenci, Gorenji Radenci 1a, 8342 Stari trg ob Kolpi

1. NOTRANJSKA REGIJA

* CŠOD Medved, Medvedje Brdo 13, 1373 Rovte
* CŠOD Rak, Rakov Škocjan 2, 1380 Cerknica

1. JUGOVZHODNA REGIJA

* CŠOD Čebelica, Dolenja vas pri Čatežu 19, 8212 Velika Loka
* CŠOD Lipa, Črmošnjice 27, 8333 Semič

1. KOROŠKA REGIJA

* CŠOD Ajda, Libeliška Gora 34, 2372 Libeliče
* CŠOD Peca, Breg 13, 2392 Mežica
* CŠOD Škorpijon, Veliki Boč 31 a, 2353 Duh na Ostrem Vrhu

1. ŠTAJERSKA REGIJA

* CŠOD Gorenje, Gorenje pri Zrečah 19, 3214 Zreče
* CŠOD Planinka, Slivniško Pohorje 39, 2208 Pohorje
* CŠOD Štrk, Spuhlja 34a, 2250 Ptuj

1. POMURSKA REGIJA

* CŠOD Murska Sobota, Tomšičeva ulica 15, 9000 Murska Sobota

1. ZASAVSKA REGIJA

* CŠOD Prvine, Dobrljevo 22, 1413 Čemšenik

Znotraj kategorij bo naročnik posebej povpraševal po naslednjih zaključenih skupinah artiklov (ponudnik bo ob posameznem povpraševanju moral ponuditi vse artikle v posamezni zaključeni skupini artiklov):

1. Meso in mesni izdelki
2. Ekološko goveje meso
3. Perutninsko meso in izdelki iz perutninskega mesa
4. Zamrznjene ribe in morski sadeži
5. Mleko in mlečni izdelki
6. Mleko in mlečni izdelki brez laktoze
7. Nehomogenizirano mleko in mlečni izdelki
8. Ekološko mleko in mlečni izdelki
9. Kruh in pekovsko pecivo
10. Sadje in zelenjava
11. Ekološko sadje in zelenjava
12. Zamrznjena živila in sladoled
13. Ostalo prehrambeno blago
14. Jajca

Ponudnik bo lahko dal različne cene za posamezni artikel v posameznih kategorijah (primer: cena dobave 1 kg kruha v kategoriji 1. GORENJSKA REGIJA bo lahko drugačna kot v kategoriji 9. POMURSKA REGIJA), vabljen pa bo k vsem povpraševanjem glede na kategorijo, v kateri bo prijavljen (npr. v kategoriji 9. POMURSKA REGIJA bo prejel povabilo za vseh 14 skupin artiklov, ponudbo pa bo lahko oddal za katerokoli skupino artiklov ali za vse skupine, obvezno pa za vse artikle znotraj posamezne skupine artiklov, razen če bo naročnik ob povpraševanju izrecno opredelil drugače).

Naročnik bo blago naročal po elektronski pošti, izjemoma po telefonu ali glede na dogovor z dobaviteljem.

Pri vsakokratni dobavi bo naročnik priznal le neto težo blaga, ki se kontrolira sproti na mestu dostave (s tehtanem, štetjem itd…).

V kolikor v posameznem povpraševanju ni drugače določeno veljajo za dostavo naslednje zahteve:

* **naročnik** odda naročilo živil najkasneje do 8. ure zjutraj 1 (en) delovni dan pred dostavo.
* **naročnik ima pravico en delovni dan pred naročeno dostavo spremeniti količino naročenih živil zaradi spremenjenih potreb** (sprememba števila prisotnih otrok ipd.);
* naročnik si pridržuje pravico, da živila naroča po merski enoti, opredeljeni v specifikacijah živil in ni dolžan prevzeti transportnega pakiranja;
* **naročeno blago mora dobavitelj dostaviti vsak dan od ponedeljka do petka od 6.30 do najkasneje 13.30 ure dopoldne oz. po dogovoru z naročnikom**;
* naročnik ne bo prevzel odgovornosti in ne bo poravnal računov za blago, ki bo dostavljeno izven poslovalnega časa kuhinje in ne bo prevzeto s strani pooblaščene osebe naročnika. Za dobavljeno blago, ki ga ne bo prevzela pooblaščena oseba naročnika, se šteje, da ni bilo dobavljeno;
* interventna dobava (nujna dobava): v izjemnih primerih lahko naročnik zahteva tudi t.i. interventno dobavo, v primeru, če živilo nujno potrebuje za pripravo dnevnega obroka. V tem primeru velja odzivni rok do 3 ure od ure prejema naročila. V izjemnih primerih, ko naročnik zahteva t.i. interventno dobavo je dobavitelj dolžan naročeno blago dobaviti najkasneje v roku do 3 ur od prejema naročila oziroma v najkrajšem možnem času po dogovoru z naročnikom;
* dobavitelj mora ob vsakokratni dobavi pridelanega živila iz shem kakovosti naročniku predložiti kopijo veljavnega certifikata, ki dokazuje njegovo kvaliteto, sicer naročnik dobavo takega živila zavrne. Izjema velja za predpakirana živila in živila, ki imajo ustrezno deklaracijo na transportni enoti.

Predvideno število dostav za posamezno skupino artiklov je naslednje:

* 1. Meso in mesni izdelki – 2x do 4x tedensko
* 2. Eko goveje meso – 1x do 2x tedensko
* 3. Perutninsko meso in izdelki iz perutninskega mesa – 1x do 2x tedensko
* 4. Zamrznjene ribe in morski sadeži – 1x tedensko
* 5. Mleko in mlečni izdelki – 1x do 2x tedensko
* 6. Mleko in mlečni izdelki brez laktoze – 1x do 2x tedensko
* 7. Nehomogezirano mleko in mlečni izdelki – 1x do 2x tedensko
* 8. Ekološko mleko in mlečni izdelki – 1x do 2x tedensko
* 9. Kruh in pekovsko pecivo – dnevna dostava (ponedeljek – sobota)
* 10. Sadje in zelenjava – 1x do 2x tedensko
* 11. Ekološko sadje in zelenjava – 1x do 2x tedensko
* 12. Zamrznjena živila in sladoled – 1x tedensko
* 13. Ostalo prehrambeno blago – 1x tedensko
* 14. Jajca– 1x tedensko

Prevoz se mora izvajati v skladu z veljavnimi zdravstveno-higienskimi predpisi in zahtevami, ki zagotavljajo kakovost in zdravstveno neoporečnost živil.

Vsa živila morajo biti med transportom ustrezno higiensko zavarovana in transportirana v skladu s predpisanimi pogoji, tako da ne pride do prekinitve hladne ali zamrzovalne verige.

V nobenem primeru ni dovoljeno, da dobavitelj blago pušča na prostem, pred objektom naročnika. V takem primeru lahko naročnik dobavljeno blago zavrne in zahteva novo z odzivnim časom kot je opredeljeno v pogodbi v primeru reklamacije.

**4. SHEME KAKOVOSTI, KI SO OPREDELJENE V ZAKONU O KMETIJSTVU**

Sheme kakovosti so opredeljene v 69. členu Zakona o kmetijstvu (Uradni list RS, št. 45/08, 57/12, 90/12 –ZdZPVHVVR, 26/14, 32/15 in 27/17). Živilom iz shem kakovosti se lahko da poseben zaščitni znak, ki označuje pridelke oziroma živila iz posameznih shem kakovosti. Shema kakovosti pomeni opredelitev posebnih meril in zahtev glede značilnosti, postopkov pridelave in predelave kmetijskih pridelkov ali živil, ki presega predpisano kakovost ali pogoje glede varstva zdravja ljudi, živali ali rastlin, dobrega počutja živali ali zaščite okolja in je pomembna za pospeševanje proizvodnje višje ali posebne kakovosti, ki je tržno zanimiva in prepoznavna za potrošnika.

Sheme kakovosti so:

* ekološki,
* integrirani,
* višja kakovost,
* dobrote z naših kmetij (trenutno se še ne izvaja),
* zajamčena tradicionalna posebnost,
* označba porekla,
* izbrana kakovost in
* geografska označba.

EKOLOŠKI KMETIJSKI PRIDELKI ALI ŽIVILA



Ekološki proizvodi so tisti proizvodi, za katere je bil izdan certifikat, da so bili pridelani v skladu z:

- Uredbo Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91

- Uredbo Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora, zadnjič spremenjene z Izvedbeno Uredbo Komisije (EU) št. 2273/2017 z dne 8. decembra 2017 o spremembi Uredbe (ES) št. 889/2008 glede krme za nekatere ekološko gojene živali iz ribogojstva;

- Uredbo Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav, zadnjič spremenjene z Izvedbeno uredbo Komisije (EU) št. 949/2018 z dne 3. julija 2018 o spremembi Uredbe (ES) št. 1235/2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav;

- Pravilnikom o ekološki pridelavi in predelavi kmetijskih pridelkov oziroma živil (Uradni list RS, št. 72/18 in 17/19 – popr.)

V RS se ekološki proizvodi označujejo z označbo »ekološki«, dovoljeni pa so tudi izrazi, kot so »biološki«, »eko« ali »bio«. Za živila, ki niso vključena v certificirano ekološko shemo, se te označbe ne smejo uporabljati.

Ekološko živilo mora spremljati ustrezen certifikat, ki dokazuje, da je živilo pridelano oziroma predelano v skladu s predpisi, ki urejajo ekološko kmetovanje. Kadar je dobavitelj ekološkega živila le distributer in ne proizvajalec, mora imeti certifikat dobavitelja za distribucijo ekoloških živil, ki se glasi na njegovo ime, in tudi certifikat za ekološko živilo, ki ga ponuja (če ekološko živilo ni navedeno že na njegovem certifikatu).

Če se nek proizvod označuje kot »ekološki«, mora biti za tak proizvod izdan certifikat. Certifikat izda organizacija za kontrolo in certificiranje ekološke pridelave, ki je pooblaščena, da opravlja kontrolo ekološke pridelave in predelave oziroma ekoloških proizvodov. Naročnik bo priznal certifikate oz. potrdila, ki jih v RS izdajajo Inštitut KON-CERT, Inštitut za kontrolo in certifikacijo Univerze v Mariboru, Bureau Veritas in enakovredne certifikate, ki jih izdajajo pooblaščene organizacije drugih držav.

Certifikat naj vsebuje naslednje podatke: naziv kontrolne organizacije, ime ali naziv pridelovalca, kontrolno številko kmetije/obrata, datum izvedene kontrole, predpise, po katerih je bila kmetija/obrat certificiran(a), status posameznih pridelkov in živil (konvencionalni iz preusmeritve, ekološki, bio), čas veljavnosti certifikata, pogoje za ohranitev veljavnosti certifikata, število in datum izdaje certifikata.

Dobavljena ekološka živila bodo morala biti pakirana tako, da bo iz deklaracije razvidno ime in koda nadzorne organizacije. Certificirani trgovci, distributerji, uvozniki na dokumentih kot so dobavnice, računi označujejo ekološka živila s statusom (ali ekološko ali bio ali eko). Ustrezna deklaracijska nalepka mora biti nalepljena na vsaki embalažni enoti.

Dobavitelj nepakiranih ekoloških živil bo moral ob vsakokratni dostavi predložiti kopijo veljavnega certifikata, ki bo dokazoval ekološko kvaliteto dobavljenega blaga.

**Vsi izdelki morajo ustrezati vsem predpisanim pravilnikom o kakovosti, mikrobiološki neoporečnosti in količinah toksičnih snovi.**

Naročnik lahko od dobavitelja zahteva:

* poročila o rezultatih mikrobioloških in kemičnih analiz vsaj 3x letno.
* vpogled v pridelavo, predelavo, skladiščenje in transport bio živil/izdelkov

INTEGRIRANI KMETIJSKI PRIDELKI ALI ŽIVILA

Integrirani kmetijski pridelki ali živila so pridelani z uravnoteženo uporabo agrotehničnih ukrepov, ob skladnem upoštevanju gospodarskih, ekoloških in toksikoloških dejavnikov. Pri tem imajo pri enakem gospodarskem učinku naravni ukrepi prednost pred fitofarmacevtskimi, veterinarsko-farmacevtskimi in biotehnološkimi ukrepi.

VIŠJA KAKOVOST

Kmetijski pridelki ali živila po svojih značilnih lastnostih pozitivno odstopajo od drugih podobnih kmetijskih pridelkov in živil in od njihove kakovosti, če je ta predpisana.

DOBROTE Z NAŠIH KMETIJ – shema se še ne izvaja

Kot »dobrote z naših kmetij« se lahko označijo kmetijski pridelki in živila, ki so pridelani ali predelani na kmetiji po receptih, značilnih za kmečke izdelke, in z uporabo pretežnega dela lastnih surovin ali surovin iz lokalnega okolja.

ZAJAMČENA TRADICIONALNA POSEBNOST



Kmetijski pridelki ali živila so proizvedeni po tradicionalni recepturi, s tradicionalnimi sestavinami ali na tradicionalni način.

OZNAČBA POREKLA

 Kmetijski pridelek ali živilo mora biti pridelan in predelan na določenem geografskem območju. Njegove lastnosti so bistveno posledica vpliva geografskega okolja in njegovih naravnih in človeških dejavnikov.

GEOGRAFSKA OZNAČBA

Vsaj eden od postopkov pridelave ali predelave mora potekati na določenem geografskem območju (npr. surovine lahko izvirajo tudi z drugih območij). Kmetijski pridelek ali živilo ima posebno kakovost, sloves in druge značilnosti, ki morajo izvirati z določenega geografskega območja.

IZBRANA KAKOVOST

Izbrana kakovost je shema kakovosti, ki je namenjena kmetijskim pridelkom in živilom s posebnimi lastnostmi, ki se lahko nanašajo na sestavo, okolju prijazno pridelavo, kakovost surovin, dobrobit živali, posebno zdravstveno varstvo živali, način krmljenja, dolžino transportnih poti, predelavo, hitrost predelave surovin oziroma čim manjšo poznejšo obdelavo pri skladiščenju in transportu. Shema ima dve ravni. Zaščitni znak »Izbrana kakovost Slovenija« je namenjen kmetijskim pridelkom in živilom, ki so pridelani oziroma predelani v Sloveniji in so v celoti iz slovenskih surovin. Zaščitni znak »Izbrana kakovost« pa je namenjen kmetijskim pridelkom in živilom s pridelavo oziroma proizvodnjo v Sloveniji, med tem ko poreklo surovin ni pomembno. Trenutno je vzpostavljena shema »Izbrana kakovost Slovenija« za goveje in perutninsko meso ter mleko in mlečne izdelke. Za druge vrste živil se zahteve za znak še usklajujejo.

NARAVNA MINERALNA VODA

Naravna mineralna voda je lahko označena z zaščitnim znakom, če jo je predhodno priznala Uprava RS za varno hrano, veterinarstvo in varstvo rastlin.

GORSKI PROIZVOD

Za neobvezno navedbo »gorski proizvod«, ki spada tudi med EU sheme kakovosti je določeno, da surovine kot krma za živali na kmetijah izvirajo iz gorskih območij. V primeru predelanih proizvodov tudi predelava poteka na gorskih območjih z nekaj izjemami. Gorska območja so opredeljena s 1. odstavkom 18. člena Uredbe (ES) št. 1257/1999.

**5. KONČNA DOLOČBA**

Vsako neskladje z določili iz prej navedenih točk poglavja SPECIFIKACIJE šteje za kršitev podpisane pogodbe. Naročnik vse reklamacije ureja pisno preko odgovorne osebe za JN živila v CŠOD. Tri (3) nerešene pisne reklamacije med naročnikom in posameznim dobaviteljem so lahko razlog za takojšnjo prekinitev pogodbe.